**Chipuri de ierarhi şi preoţi care au avut un rol important în desăvârşirea unirii naţionale şi bisericeşti şi reflectarea lucrării lor astăzi**

”Suntem un popor care prin strămoşii săi îşi are rădăcini de patru ori milenare, aceasta este mândria şi aceasta este puterea noastră” (Nicolae Iorga)

Se cuvine ca înainte de a intra în dezbaterea temei de astăzi să ne amintim de trecutul multimilenar al neamului nostru care s-a simţit legat de aceste locuri. Ideea de unitate naţională, etnică, a existat încă de pe vremea geto-dacilor şi s-a păstrat în decursul istoriei în conştiinţa poporului român până în zilele noastre.

Daca Burebista unea în urmă cu 2000 de ani triburile geto-dacice din zona carpato-danubiano-pontică, iar peste mai bine de un mileniu si jumătate Mihai Viteazul, numit „Dacul” în documentele vremii de către occidentali, relua aceeaşi dorinţă, credem că ideea de unitate de neam şi limbă a existat mereu în conştiinţa neamului românesc. Poporul român a simţit această constiinţă a unităţii de neam şi limbă chiar şi atunci când vitregiile vremii i-au stat împotrivă.

După momentul Mihai Viteazul au mai existat şi alte încercări de trezire a conştiinţei unităţii de neam. Amintim aici de răscoala lui Horea, Cloşca şi Crişan din 1784, revoluţia lui Tudor Vladimirescu de la 1821 şi revoluţia de la 1848, urmată de unirea Moldovei cu Ţara Românească din 1859, dobândirea independenţei de la 1877 şi toate acestea încununate cu Marea Unire de la 1918.

În toate aceste încercări de refacere a unităţii de neam, amintim şi conştiinţa unităţii de credinţă pe care nu o putem despărţi de unitatea de neam şi limbă. Pr. Dumitru Stăniloae afirma într-un articol din Telegraful Român că ”***limba***, numai întrucât este un complex de idei, de idealuri, de sentimente cu o nuanţă specifică acelui popor, întrucât oglindeşte un anumit suflet, ***este element esenţial al unui popor*.** Un român va exprima un suflet specific lui şi în limba străină, iar un străin care nu ştie româneşte încă nu se exprimă „româneşte”, pentru că încă nu şi-a plămadit un suflet românesc”[[1]](#footnote-1).

Marea Unire din anul 1918 reprezintă unul din acele momente din istoria naţională care va atrage permanent interesul tuturor. Şi asta nu numai pentru că evenimentele din acel an de la Chişinău, Cernăuţi şi Alba Iulia încununează un proces de importanţă fundamentală pentru noi ca români. Şi nici pentru că permanent apar informaţii ce îmbogăţesc sau luminează aspecte mai puţin cunoscute sau chiar necunoscute ale Marii Uniri. Ci, pentru că simţim permanent nevoia – astăzi mai mult decât oricând – să ne raportăm la momente de glorie ale istoriei noastre, să ne recâştigăm încrederea în noi – ca persoane şi ca naţiune – şi să putem privi cu mai multă încredere spre viitor. Poporul care-şi uită înaintaşii îşi taie rădăcinile sufletului sau mai putem spune că poporul care-şi uită rădăcinile este sortit pierii.

 În contextul împlinirii celor 100 de ani de la acest moment deosebit din istoria neamului nostru, **Sfântul Sinod al Bisericii Ortodoxe Române a proclamat anul 2018 drept Anul Omagial al unității de credință și de neam și Anul comemorativ al făuritorilor Marii Uniri din 1918 pe tot cuprinsul Patriarhiei Române.**

 În cuvântul rostit în catedrala patriarhală, la 1 ianuarie 2018, Preafericitului Părinte Daniel, Patriarhul Bisericii Ortodoxe Române, afirma: **“Comemorarea făuritorilor Marii Uniri și a contribuției istorice majore a acestora la îndeplinirea idealului național de unitate constituie o ofrandă de recunoștință, dar și prilej pentru generația actuală de a cunoaște mai bine virtuțile lor, de a le prețui și a le pune în lucrare, fiind chipuri de lumină și întărire spirituală pentru viața și lucrarea Bisericii astăzi”[[2]](#footnote-2).**

 **Conferinţa de astăzi o considerăm o mică ofrandă adusă tuturor celor care au contribuit la înfăptuirea Marii Uniri din 1918.**

**Contextul istoric al Unirii de la 1918**

În îndelungata luptă a românilor pentru independenţă şi unitate, niciodată o idee, un ideal nu a polarizat cu atâta forţă vo­inţa unei întregi naţiuni, ca în anii grei ai primului război mon­dial. Cauza unităţii a generat acte de eroism şi de bravură săvârşite de armata română în luptele de peste Carpaţi, în bătăliile pentru apărarea trecătorilor şi a teritoriului Munteniei, în marile confruntări de la Mărăşti, Mărăseşti şi Oituz din vara anului 1917.

Intrarea României în această conflagrație mondială (17 august 1916), în urma semnării la Bucureşti a Tratatului de Alianţă cu Puterile Antantei (Marea Britanie, Rusia, Franţa, Italia), a urmărit, de fapt, întregirea neamului românesc și făurirea statului național unitar[[3]](#footnote-3). Intelectualitatea, Biserica, politicienii din România, au înţeles atunci oportunitatea care se ivise, pronunţându-se în marea majoritate pentru fructificarea momentului istoric.

Contextul istoric speculat de românii este unul deosebit de favorabil: perioada imperiilor apunea, iar monarhia habsburgică nu făcea excepţie. În toamna anului 1918 criza politică din monarhia austro-ungară a atins punctul culminant. Pe acest fond de instabilitate, mişcările de eliberare naţională declanşaseră o reacţie în lanţ: la Praga şi Cracovia (28 octombrie 1918), la Zagreb (29 octombrie 1918), în Austria (30 octombrie 1918) şi Ungaria (31 octombrie 1918).

În cei doi ani de război, clerul ortodox român a fost foarte activ: o parte a clerului ortodox român din Regatul României a însoțit trupele române pe câmpurile de luptă, o altă parte a rămas alături de credincioșii din teritoriile româneşti ocupate de trupele germane și bulgare, iar mulți monahi și monahii din mănăstiri s-au angajat ca voluntari în serviciile sanitare ale Armatei române. Slujbele de binecuvântare sau Te Deum, Sfânta Liturghie, spo­vedania şi împărtășirea soldaților cu Trupul şi Sângele Domnului Iisus Hristos, au fost completate de cuvântări de îmbărbătare, de motivare a luptei pentru împlinirea idealului naţional. În același timp, misiunea preoților militari a avut şi multe aspecte practice: educația moral-patriotică, educația sanitară, organizarea de cercuri culturale, de biblioteci volante, de şcoli de alfabetizare, de serbări militare sau literare.

Toate aceste lucrări au fost foarte bine coordonate, întrucât Mitropolitul Moldovei şi Sucevei din perioada 1909-1934, Pimen Georgescu, membru al Sfântului Sinod al Bisericii Ortodoxe Române, în şedinţa din ziua de 16 mai 1915, făcând sesizare asupra deficienţelor în organizarea preoţilor de armată, a făcut o deosebită Propunere dezvoltată în şapte puncte, aceasta fiind aprobată în unanimitate de voturi, devenită imediat decizie sinodală „Biserica având obligaţia de a o aplica în litera şi spiritul ei”. Tuturor episcopilor şi mitropoliţilor ţării noastre li se cereau să dea Armatei, după cererea Ministerului de Război, preoţi trebuincioşi în timp de pace şi în timp de război. De asemenea, au fost întocmite şi aprobate de Sfântul Sinod şi unele „Instrucţiuni asupra atribuţiunilor preoţilor la armată”, aprobate ulterior şi de Ministerul de Război.

Sfântul Sinod al Bisericii Ortodoxe Române, în aceeaşi zi, la aceeaşi şedinţă, a ales ca „Protopop al preoților de armată” şi „Șef al Serviciului Religios” pe părintele iconom Nazarie Constantin (1865-1926), acesta fiind profesor universitar de Teologie Morală la Facultatea de Teologie a Universităţii din Bucureşti. Părintele profesor este învestit cu răspunderea de a organiza Serviciul Religios al Armatei Române cât mai rapid posibil ca timp. Alături de Mitropolitul Pimen Georgescu, un aprig susţinător al promulgării Legii a fost nimeni altul decât Ministrul de Război din vremea aceea, Generalul Răşcanu Ioan. El a susţinut în faţa Parlamentului României că „armata nu se poate dispensa de serviciul sufletesc nepreţuit al preoţimii”.

Un alt aspect ce trebuie evidenţiat este acela că după războiul din 1877-1878, dintr-o economie prost înţeleasă la vremea aceea, s-a redus extrem de mult numărul duhovnicilor militari şi abia în campania din anul 1913, la o mobilizare masivă, au fost desemnaţi preoţi la fiecare regiment şi formaţiune de sine stătătoare. De asemenea, trebuie amintit faptul că, în preajma declanşării Primului Război Mondial, în armata română situaţia în acest sens era una nemulţumitoare. Toate măsurile impuse nu au fost din partea Armatei, ci din iniţiativa Bisericii, căci Armata, în perioada neutralităţii (1914-1915) a reuşit să amâne sau chiar să respingă categoric diferite propuneri ale Bisericii Ortodoxe Române. Totodată nu este amintită nicio lege adoptată de Corpurile legiuitoare ale Regatului României prin care să se reglementeze, aşa cum aveam exemplul altor ţări, statutul social al preoţilor mobilizaţi în caz de război sau chiar în timp de pace.

Înfiinţarea propriu-zisă a Episcopiei Armatei arată că instrucţiunile părintelui profesor universitar Constantin Nazarie din anul 1915 au avut caracter de lege până în ziua de 20 iulie 1921, zi în care s-a promulgat Legea privitoare la organizarea clerului militar, iar diriguitor absolut al preoţilor militari de toate confesiunile va fi numit „un episcop militar”, care va purta titlul de „Episcop de Alba-Iulia”, ce făcea apoi parte din Sfântul Sinod al Bisericii Ortodoxe Române. Legea aceasta, structurată în douăsprezece articole, a fost promulgată de către Regele Ferdinand I, prin Înaltul Decret Regal Nr. 3378 din 20 iulie 1921.

Unul dintre cele mai importante aspecte este legat de alcătuirea instrucţiunilor necesare preoţilor de armată, tipărite şi distribuite sub titlul „Instrucţiuni asupra atribuţiunilor preoţilor la armată”, ce cuprindea o Introducere în trei titluri, şapte capitole şi o Anexă. Este evidenţiat faptul că aceste Instrucţiuni au fost aprobate de către Sfântul Sinod al Bisericii Ortodoxe Române „aproape nemodificate”, după cum subliniază părintele protopop Constantin Nazarie, precum şi de Ministerul de Război, care, prin Marele Stat Major, „schimbă forma instrucţiunilor”, în sensul că „de unde erau alcătuite în articole, lucru foarte lesnicios pentru consultare şi aplicare, au fost transformate în capitole”.

Părintele profesor universitar Constantin Nazarie, cel care primise ulterior responsabilitatea organizării Serviciului Religios al Armatei Române, simultan cu elaborarea Instrucţiunilor a întocmit şi zece cuvântări menite a da preoţilor un model despre felul cum trebuie să vorbească soldaţilor în diferite ocazii şi situaţii de război.

Acestea sunt cele zece teme evidenţiate: Ce înseamnă a fi soldat?; Drapelul; De ce trebuie să ascultăm superiorii?; La ce foloseşte omului şi ostaşului ajutorul lui Dumnezeu?; Trezvia şi militarul; Vorbire la declararea de război; Vorbire înainte de a începe lupta; Vorbire la câştigarea de victorie; Vorbire la încurajare în caz de pierdere de luptă; Vorbire la înmormântarea unui ostaş în vreme de război.

De remarcat faptul că toate aceste zece cuvântări au fost aprobate de Sfântul Sinod al Bisericii Ortodoxe Române, acestea fiind tipărite pe cheltuiala părintelui protopop, neprimind niciun fel de ajutor de la Marele Stat Major, nici măcar sprijinul de a fi distribuite în garnizoane.

Serviciul Religios al Armatei Române l-a avut ca funcţionar şef pe părintele protopop Nazarie Constantin purtând gradul de colonel asimilat; acesta a fost ajutat însă şi de părintele Pocitan Vasile (1870-1955), din anul 1929 devenind arhiereu, primind numele de Veniamin Pocitan), purtând gradul de maior asimilat. A fost ales arhiereu-vicar al Episcopiei Huşilor, primind tunderea în monahism la Mănăstirea Neamţ, cu numele de "Veniamin". Trei ani mai târziu asigură locotenenţa Eparhiei Huşilor, iar din 1935 a fost chemat de patriarhul Miron Cristea ca arhiereu-vicar al Arhiepiscopiei Bucureştilor. La desfiinţarea instituţiei arhierului-vicar cu noua lege a cultelor din 1948, ierarhul Veniamin Pocitan îşi pierde postul de vicar, retrăgându-se la Mănăstirea Cernica[[4]](#footnote-4).

Potrivit raportului nr. 1668 din anul 1917, înregistrat de serviciul religios al armatei, în Moldova au funcţionat, la diverse unităţi militare, 173 de preoţi. Acestora li s-au adăugat şi alţii, în total fiind înregistraţi 252 de preoţi, din care 135 (53,57%) erau licenţiaţi în teologie, 10 absolvenţi ai Facultăţii de Teologie, 70 din aceştia aveau seminarul complet efectuat (8 clase), 10 aveau doar 4 clase terminate, 11 aveau câte 2 sau 3 clase secundare, iar 6 dintre ei aveau studii neidentificate. Încă de la început, doi dintre aceşti 252 nu au funcţionat efectiv, iar un număr de 46 au primit dispoziţie de a părăsi garnizoanele din motive necunoscute. La finalul campaniei desfăşurate între anii 1916-1918, din totalul celor 204 preoţi mobilizaţi pe front au fost declaraţi ca pierderi de război un număr de 30 de preoţi (14,70%), dintre aceştia 5 fiind morţi, 6 răniţi şi 19 daţi dispăruţi (probabil luaţi prizonieri). În anul 1918, la trupele din Basarabia au rămas mobilizaţi 40 de preoţi. Dintre toţi preoţii mobilizaţi, un număr de 147 au fost avansaţi la gradul de căpitan, asimilat în perioada 15 iunie 1917-1 mai 1918, iar mai târziu 5 preoţi au fost şi ei avansaţi[[5]](#footnote-5).

Au fost şi peste 200 de călugări şi călugărițe care au activat ca *infirmieri* în diferite spitale de campanie sau pe front, de unde recuperau soldaţii răniţi sau chiar pe cei decedaţi, unii murind la datorie, din cauza tifosului exantematic[[6]](#footnote-6). Majoritatea călugărilor şi măicuţelor proveneau din Mânăstirile Moldovei, Bistriţa, Râşca şi Slatina. Aceste mănăstiri au oferit spaţii organizate pentru spitale şi orfelinate, întreţinute cu alimente, îmbrăcăminte, aşternuturi, şeful Misiunii călugărilor şi maicilor infirmieri fiind vrednicul de pomenire, arhimandritul Teoctist Stupcanu, fost stareţ al mănăstirii Neamţ, slujitor mai apoi la Catedrala mitropolitană şi profesor de muzică la seminarul “Veniamin Costachi” din Iaşi. În afara granițelor, la Odesa, funcționa ca preot-confesor, pentru soldații români, arhimandritul Valerie Moglan, ajuns mai târziu vicar la Arhiepiscopia Iașilor[[7]](#footnote-7).

Corpul ofiţeresc a privit oarecum cu neîncredere şi chiar şi cu respingere prezenţa preoţilor în structurile mobilizabile ale Armatei Române, încă de la începutul campaniei dintre anii 1916-1918 evidenţiindu-se afirmaţia „Ce mai caută şi popa acesta pe aici!”.. Printre alte aspecte negative ale acestei perioade se evidenţiază şi repartizarea la formaţiunile sanitare ale armatei în baza dispoziţiilor date de către Ministerul de Război a seminariştilor, studenţilor şi licenţiaţilor în teologie, puşi să ia loc în zona frontului sau în alte cazuri în spatele frontului. Aceştia au fost trataţi într-un mod jalnic, deplorabil, incorect cu gradul lor de pregătire şi cu scopul repartizării lor, la diferite spitale fiind puşi la muncile cele mai de jos. Acolo unde pericolele erau iminente, aceştia aveau datoria să execute fără a avea dreptul de a refuza sau de a se retrage, misiunea lor fiind îndeplinită în spiritul creştinesc, cu multă răbdare, unii dintre ei dându-şi obştescul sfârşit pentru binele comun. Cu toate că părintele protopop Nazarie Constantin aflase despre aceste aspecte, făcând numeroase sesizări, nu a reuşit să găsească înţelegere la Marele Cartier General, mai tot timpul primind răspunsuri negative, deoarece aceştia nu beneficiau de gradaţie, fiind trataţi în consecinţă ca simpli combatanţi, doar pentru hrană, îmbrăcăminte şi cazare. „În ceea ce priveşte asimilarea lor cu plutonierii, aceasta nu se poate admite, conform hotărârii ministeriale, în nici un caz”.

În rândul numeroșilor preoți militari de mare vrednicie din timpul războiului se numără și protosinghelul Justin Șerbănescu de la mănăstirea Cernica de lângă Bucureşti, confesor al Regimentului 21 Infanterie, care, pentru faptele sale eroice a fost decorat, în anul 1918, cu cel mai înalt ordin militar românesc „Mihai Viteazul”, clasa a III-a*[[8]](#footnote-8)*.

Activitatea de pe front a preoților români ortodocși a fost exemplară și plină de eroism, fiind unanim apreciați de comandanții Armatei Române.

La 10 aprilie 1918, generalul de Corp de Armată adjutant Constantin Prezan, fost Şef al Statului Major General, însărcinat cu comanda Armatei Române, aflat în vizită la Serviciul Religios al Armatei Române, a spus între altele: „*Preoţii şi-au făcut mai mult decât datoria şi este o cinste pentru cler, care alături de ostaşi, a dat mai mult decât i-am cerut noi pentru Ţară şi Neam.“*

Generalul Ioan Răşcanu, Ministrul de Război, în Expunerea de Motive la *Legea pentru organizarea clerului militar*, susţinută la 8 iulie 1921, în şedinţa Senatului României, a afirmat următoarele: *„Armata noastră, care a luptat în condiţiuni extrem de grele, cunoscute îndeajuns de domniile noastre, graţie pregăti­rii ei sufleteşti a putut să înfrunte cele mai grele timpuri şi să treacă neatinsă pe lângă flagelul teribil al bolşevismului care a prins în focul său şi a mistuit formidabila armată rusească. Această pregătire sufletească în mare parte îşi are obârşia în sentimentele religioase cu care a fost înzestrat românul în toate timpurile şi care l-a ajutat şi salvat în timpurile de restrişte. Sentimentul religios a fost veşnic cald în sufletul sol­datului nostru, căci preoțimea militară care a însoţit armata în tot timpul războiului a fost mai presus de orice laudă şi ca adevăraţi apostoli, preoţii nu au părăsit un moment postul lor sfânt şi de onoare, ajutând ofiţerimea spre a putea duce la glo­rie trupele noastre*”[[9]](#footnote-9).

Impresionaţi de valoarea de ansamblu a activităţii preoţilor militari, ofiţerii şi medicii militari au avut cuvinte de laudă, deşi acest lucru nu trebuie să ne fie spre mirare, având în vedere că toţi preoţii încorporaţi în slujba armatei au fost atent selecţionaţi, după anumite reguli bine stabilite în cadrul Sfântului Sinod al Bisericii Ortodoxe Române. Diferiţi ierarhi, îngrijoraţi fiind de soarta clerului expus pe frontul de luptă în faţa morţii, îl chestionau pe părintele protopop Nazarie Constantin, acesta răspunzându-le: *„Ei bine, aici am avut ocazia să văd eminenţa preoţilor eminenţi: cu lacrimi în ochi mi-au cerut să nu-i despart de regimentele de pe front de care-i leagă atâtea amintiri sufleteşti. Un domn Colonel mi-a declarat că dacă îi permut preotul, el se demite de la comanda celui mai viteaz Regiment de Vânători”[[10]](#footnote-10).*

În Transilvania, pe fondul acestor intensificări ale acţiunilor pentru afirmarea identităţii naţionale, situaţia românilor s-a înrăutăţit brusc. Bisericile româneşti şi reprezentanţii acestora care se aflau în fruntea mişcării naţionale, s-au numărat printre primele ţinte ale autorităţilor maghiare. În special la sate, peste 150 de preoţi ortodocşi şi uniţi au căzut victime ale aparatului represiv maghiar, fiind arestaţi şi aruncaţi în inchisorile din Cluj, Târgu Mureş, Odorhei, Oradea, Timişoara, Caransebeş sau Seghedin sub acuzaţia de “trădare de patrie” sau “spionaj în favoarea României”, fiind condamnați la moarte sau la ani grei de închisoare. Alți peste 200 de preoți şi aproximativ 15 preotese, unele având şi copii mici, au fost deportați în vestul Ungariei, în județul Șopron, unde au trăit în condiții inumane până la eliberarea lor în anul 1919 de către trupele române[[11]](#footnote-11).Printre cei 150 de preoţi ortodocşi şi uniţi menţionăm preoţii care au plătit greu curajul lor: Teofil Păcurariu din Nandru-Hunedoara, Mihail Ganea din Veneţia de Jos-Făgăraş, decedaţi la scurt timp după eliberare, Nicolae Munteanu şi Iosif Caţavei din Lisa-Făgăraş, morţi în inchisoare, şi alţii[[12]](#footnote-12).

Peste o sută de preoți, în special din județele Brașov, Făgăraș și Sibiu, au fost nevoiți să-și părăsească parohiile și să se retragă în Regatul României, o dată cu trupele care intraseră în Transilvania în august 1916. Unii dintre ei, au fost încadrați preoți în diferite parohii în Moldova, alții au fost nevoiți să pribegească prin Ucraina, de unde s-au reîntors la sfârșitul anului 1918. Mulți preoți au slujit în calitate de confesori militari, aducând cuvânt de mângâiere și învățătură soldaților români din armata austro-ungară. Unii dintre ei au avut un rol însemnat în organizarea unităților de voluntari români din Italia, Austria și Rusia*.*

Cu toate acestea, la 30 octombrie 1918, a luat fiinţă Consiliul Naţional Român Central, cu sediul la Arad, alcătuit din 12 membri, care avea drept scop intensificarea activităţii maselor populare în direcţia realizării unirii Transilvaniei cu România,cu atât mai mult, cu cât la 27 martie 1918, Basarabia arătase că unirea cu România este un fapt realizabil, iar în Bucovina, la 27 octombrie, se crease un Consiliu Naţional Român care formula dorinţa de unire cu România, fapt ce avea să se împlinească la Cernăuţi, la 28 noiembrie 1918.

La începutul secolului al XX-lea mişcarea românească de eliberare din Basarabia, în care activau mulţi slujitori ai Bisericii, s-a amplificat. Pe la 1902, preoţimea s-a reunit în aşa-numita „Frăţie a Naşterii lui Hristos”, având ca scop tipărirea de literatură ortodoxă în limba română, care să fie difuzată gratuit în toate parohiile. Citam, aici, de asemenea, profetic-rasunatoarele versuri din 1905 ale preotului basarabean P. Gheorghian: „Suna-va ceasul dezrobirii mâine / Si lantul va cadea în praf însângerat / Si vei cunoaste-atunci, tu, bietule române, / C-atât amar de vreme ai stat îngenuncheat!”. Iar la 10 iulie 1917, la Marasesti, preotul Alexei Mateevici se adresa confratilor de dincolo de Prut prin versurile poeziei intitulate Basarabenilor: „Sa stiti: de nu veti ridica / Din sânul vostru un proroc / In voi viata va seca. / Zadarnic soarta veti ruga / Caci scosi veti fi atunci din joc / Si-ti ramânea farâ de noroc.”

În împrejurarile favorabile din ultimul an al primului razboi mondial, la 27 martie 1918, la Chisinau, Sfatul Tarii a proclamat, cu mare entuziasm, unirea Basarabiei cu România. Era cea dintâi etapă a împlinirii Marii Uniri, încheiata la 1 decembrie 1918, la Alba-Iulia.

In comisia din Basarabia pentru pregatirea Adunarii de unificare au activat preotii Ioan Andronic, Serghei Bejan si Ioan Stiuca, iar arhimandritul Gurie Grosu a fost numit adjunct al ministrului Cultelor. Deosebit de activi (prin scris si fapta) în miscarea de unificare au fost preoţii Nicolae Stadnicov, Alexandru Baltaga, Mihail Plamadeala, Mihai Ceachir, A. Istrati, A.Murafa, Onisifor Ghibu si Dionisie Erhan, staret al manastirii Suruceni, mai târziu vicar la Chisinau si episcop de Ismail[[13]](#footnote-13).

 Patrioţii din România şi din Transilvania au întreţinut strânse legături de ajutorare cu fraţii de dincolo de Prut. Între acestia, mitropolitul Moldovei Iosif Naniescu şi protopsaltul din Şcheii Brasovului, călugărul Varlaam.

În toamna anului 1918 înfrângerile suferite de Puterile Centrale şi pretenţiile ucrainenilor ce luptau pentru o Ucraină Mare, care să se întindă de la Carpaţi până în Caucaz, au făcut ca situaţia românilor din Bucovina să se înrăutăţească. Dorinţa lor era exprimată în primul număr din 22 octombrie al ziarului „”Glasul Bucovinei”, întemeiat de Sextil Puşcariu, Vasile Bodnărescu, Alexe Procopovici şi Radu Sbierea. Programul unioniştilor bucovineni, adoptat la 24 octombrie prevedea „ca împreună cu fraţii noştri din Transilvania şi Ungaria, cu care ne găsim în aceeaşi situaţie, să ne plăsmuim viitorul care ne convine nouă, în cadrul românismului”[[14]](#footnote-14).,

În aceste condiţii, din iniţiativa lui Sextil Puşcariu şi Iancu Flondor s-a convocat în octombrie 1918 o mare adunare reprezentativă a românilor care, la 27 octombrie, a decis, cu unanimitate de voturi, unirea Bucovinei la celelalte provincii româneşti. În acelaşi timp, s-a format un Consiliu Naţional, alcătuit din 50 de membri, prezidat de preotul Dionisie Bejan, având în componenţa sa reprezentanţi din toate păturile sociale şi din toate judeţele provinciei. Consiliul Naţional a înfiinţat un guvern provizoriu, numit „Consiliul Secretarilor de Stat”, format din 14 membri, al cărui preşedinte era Iancu Flondor.

Ca o reacţie la haosul şi anarhia din Bucovina, provocată de naţionaliştii ucraineni şi revoluţionarii bolşevici, Consiliul Naţional a decis să ceară ajutorul armatei române. Guvernul român a trimis divizia a 8-a sub comanda generalului Iacob Zadiac, care a trecut Bucovina şi a pus capât terorizării populaţiei şi a restabilit ordinea.

Această situaţie de linişte a permis imediat Consiliului Naţional adoptarea unei constituţii provizorii şi convocarea Congresului General al Bucovinei. Pe 28 noiembrie 1918, în Sala Sinodală a Palatului Mitropolitan, mitropolitul Vladimir Repta a deschis lucrările Congresului, la care au participat o sută de personalităţi ale vremii. La propunerea lui Iancu Flondor, care a prezidat lucrările Congresului, s-a votat cu o majoritate zdrobitoare, unirea necondiţionată, pentru vecie a Bucovinei în vechile ei hotare cu regatul României.

Reprezentanţii minorităţilor naţionale au recunoscut şi acceptat unirea cu România, permiţând astfel delegaţiei formate din mitropolitul Vladimir Repta, Iancu Flondor, Ion Nistor, preotul Dionisie Bejan şi reprezentanţi ai minorităţilor să meargă la Iaşi pentru a duce regelui Ferdinand I actul unirii Bucovinei cu România.

Unirea teritoriala din 1918 a atras în chip firesc dupa sine si reunificarea bisericeasca, hotarâta solemn de Sfântul Sinod al Bisericii Ortodoxe Române la 30 decembrie 1919, ceea ce a însemnat revenirea în sânul Bisericii neamului a românilor înstrainati vreme de un veac.

La Consiliul Naţional Român Central şi-au exprimat adeziunea ierarhii ortodocşi Ioan I. Papp al Aradului, Miron Cristea al Caransebeşului, dar şi episcopii greco-catolici Demetrie Radu al Oradiei, Iuliu Hossu al Gherlei şi Valeriu-Traian Frenţiu al Lugojului, mai mulţi profesori de teologie, precum şi numeroşi protopopi, care au declarat că vor colabora “din toate puterile la întruparea aspiraţiilor naţionale”.

Încă din ziua de 19 octombrie/1 noiembrie 1918, episcopul Caransebeşului, Miron Cristea, într-o adresă către Consiliul Naţional Român Central, scria: “Războiul mondial a scos la iveală principiul social atât de creştinesc că fiecare popor are pe viitor dreptul de a dispune liber asupra sorţii sale. Noi, episcopii Bisericii Ortodoxe Româneşti, ca fii credincioşi ai naţiunii noastre, ai căror păstori sufleteşti suntem, pretend ca un categoric imperativ înfăptuirea acestui drept de liberă dispoziţiune şi faţă de neamul nostru. Dreptul acesta se va realiza numai dacă naţiunea română va fi guvernată de fiii ei. În consecinţă, declarăm că recunoaştem marele Consiliu naţional român drept reprezentantul şi emanatorul politic al naţiunii române din Transilvania şi Ungaria, ne supunem întru toate hotărârilor acestui consiliu”[[15]](#footnote-15).

În spiritul celor prezentate şi de episcopul Miron Cristea, preoţii de prin satele cercului Mehadia (o comună din judeţul Caraş-Severin de astăzi), îi scriau episcopului mai sus-menţionat o scrisoare deschisă, în care, printre altele, se spunea: “Vă rugăm pe prea sfinţia voastră şi pe veneratul Consistoriu diecezan ca să conchiemaţi preoţimea deicezană la o întrunire în care să depună toţi jurământul de fidelitate Consiliului National Român Central ca supremul for şi să deie o declaraţie de fidelitate că preoţimea de azi, ca şi înaintaşii martiri ai altarelor, sunt gata a aduce orice jertfă pe altarul naţiunii române… Preoţimea are să fie în fruntea tuturor mişcărilor, formând un trup şi un suflet, suferind, luptând şi murind unul pentru toţi şi toţi pentru unul, care are să fie numai viitorul neamului nostru”[[16]](#footnote-16).

În vederea asigurării ordinii publice şi a apărării împotriva acelora care ar împiedica realizarea actului de unire, s-au constituit în întreaga Transilvanie, gărzi naţionale româneşti, în fruntea cărora s-au numărat la loc de frunte şi reprezentanţii Bisericii româneşti şi anume: episcopul Miron Cristea al Caransebeşului, protopopii Andrei Ghidiu şi Gheorghe Popovici, Silviu Dragomir, Nicolae Bălan, viitor mitropolit al Transilvaniei (1920-1955), Petre Barbu, profesori de teologie, Cornel Corneanu, secretar eparhial, Roman Ciorogariu, vicar, Aurelian Magieru , viitorul episcop Andrei al Aradului.

De asemenea, acţiunile pentru unitate au fost susţinute şi prin periodicele Bisericii, precum: Telegraful Român – Sibiu, Biserica şi Şcoala – Arad, Foaia Diecezană – Caransebeş.

În noiembrie 1918, profesorul Nicolae Bălan de la Academia Teologică „Andreiană“ din Sibiu, a făcut parte din delegaţia trimisă de Consiliile Naţionale din Sibiu şi Arad pentru a lua legătura cu conducătorii politici din România.

Astfel, la 14 noiembrie, Nicolae Bălan a ajuns la Iaşi, unde erau refugiaţi membrii Guvernului român. Acolo a intrat în contact cu diferiţi demnitari de stat, dar şi cu reprezentanţii diplomatici ai Franţei, Angliei şi Statelor Unite ale Americii, pe care i-a informat despre situaţia din Transilvania. De la Iaşi a trimis o scrisoare către Vasile Goldiş, prin care îi recomanda să întrerupă orice tratative cu guvernul maghiar şi în timpul cel mai scurt să fie convocată o adunare naţională, de preferinţă la Alba Iulia, care să „proclame alipirea necondiţionată la România“.

Consiliul Naţional Central Român solicita, la 10 noiembrie 1918, printr-un ultimatum la Budapesta, puterea deplină de guvernare asupra teritoriilor locuite de români. Eşuând negocierile cu delegatul maghiar, la 20 noiembrie 1918, Consiliul Naţional Român Central a convocat Marea Adunare Naţională pentru 1 Decembrie 1918 la Alba-Iulia unde se va hotărî soarta românilor. Alegerea oraşului Alba Iulia ca loc al întâlnirii nu era întâmplătoare, ci avea valoarea unui simbol, căci aici înfâptuise Mihai Viteazul unirea de la 1600 şi tot aici au fost ucişi în chip barbar doi dintre conducătorii răscoalei româneşti de la 1784, Horia şi Cloşca, iar în 1852 aici a fost întemniţat Avram Iancu, conducătorul revoluţiei din 1848.

În noaptea care a precedat Adunarea de la Alba-Iulia din duminica de 1 Decembrie 1918, în gara Apold (unde se adunaseră sute de oameni din satele de munte ce aşteptau trenurile spre Alba) s-a organizat o nuntă simbolică între o fată din Săliştea (ce reprezenta Transilvania) şi un băiat mărginean, reprezentant al statului român. Preotul Ioan Lupaş, protopopul Săliştei, împreună cu alţi preoţi au oficiat slujba cununiei, iar cei prezenţi au petrecut toată noaptea. Organizarea Adunării a fost încredinţată Consiliului Naţional Român, în frunte cu protopopul Ioan Teculescu (viitorul episcop Justinian) şi gărzile naţionale din Alba Iulia. Chiar cu câteva zile înaintea marii sărbători, s-au îndreptat spre acest oraş zeci de mii de români din cele mai îndepărtate colţuri ale Transilvaniei, Banatului, Bihorului şi Maramureşului, în trenuri, în căruţe, dar mai ales pe jos, călătorind în condiţii grele, numai pentru a fi de faţă la acest strălucit eveniment din istoria neamului lor[[17]](#footnote-17).

Marea Adunare Naţională de la Alba Iulia

La Marea Adunare de la Alba-Iulia, Biserica românească a fost reprezentată de cei 5 episcopi în funcţiune, 4 vicari, 10 delegaţi ai Consistoriilor ortodoxe şi ai Capitolurilor greco-catolice, 129 de protopopi, câte un reprezentant al Institutelor teologice-pedagogice şi câte doi reprezentanţi ai studenţilor de la fiecare Institut teologic, la care s-au adăugat numeroşi preoţi şi învăţători ai şcolilor confesionale, delegaţi din diferite circumscripţii electorale, precum şi numeroşi preoţi împreună cu păstoriţii lor, care au făcut parte din cei peste 100000 de români transilvăneni prezenţi. Pâlcuri de credincioşi, în frunte cu preoţii satelor, purtau pancarte cu inscripţii: „Trăiască România“, „Vrem Unirea“ sau „Unirea cu Ţara Românească“.

La primele ore ale dimineţii s-a oficiat Sfânta Liturghie şi slujba de Te-Deum în cele două biserici româneşti din Alba Iulia, românii cerând, mai întâi, binecuvântarea lui Dumnezeu pentru a pune bun început idealului lor. La sfârșitul Sfintei Liturghii, săvârșite în biserica ortodoxă din Alba Iulia, episcopul Miron Cristea al Caransebeşului, a citit rugăciunea pentru dezrobirea neamului românesc. Cuprinsul profund al rugăciunii rostite a creat o emoție foarte puternică în rândul celor prezenți, încât întreaga biserică a intonat apoi imnul “Deșteaptă-te, române”. Se spune că atunci: „nu era nici un ochiu uscat. Din ochii tuturor curgeau sfintele lacrimi ale învierii noastre naționale”[[18]](#footnote-18).

Începând cu orele 10 s-au desfăşurat lucrările Marii Adunări Naţionale, în sala Cazinoului, în prezenţa celor 1228 delegaţi oficiali. După îndeplinirea tuturor formelor de votare a fost ales biroul Marii Adunări Naţionale ce avea trei preşedinţi: Gheorghe Pop de Băseşti, episcopul Ioan I. Papp al Aradului şi Demetriu Radu al Oradiei.

Principalul raport a fost prezentat de Vasile Goldiş, care a citit apoi istorica Declaraţie de Unire a Transilvaniei cu România. În toate bisericile din Ardeal, clopotele au dat de veste românilor că Unirea era un fapt împlinit, iar preoţii au săvârşit slujbe de Te Deum, în semn de mulţumire. Episcopul Miron Cristea, unul dintre vorbitorii de la tribunele rânduite pe câmpul lui Horea, a amintit, printre altele: „Nu ne putem gândi astăzi la altceva decât la ceea ce au hotărât şi au făcut fraţii din Basarabia şi Bucovina, adică la Unirea cu scumpa noastră România, alipindu-i întreg pământul strămoşesc“. Discursul ierarhului din Caransebeş la Alba Iulia a reprezentat o sinteză minuţios alcătuită din întreaga istorie de frământări, lupte şi aspiraţii ale poporului român. În finalul discursului, Miron Cristea a rostit: ‘Am ferma nădejde că glasul vostru unanim şi prin voi glasul întregii naţiuni se va concentra asupra singurei dorinţe, pe care o pot exprima în trei cuvinte: Până la Tisa! Amin!”[[19]](#footnote-19).

Ședința Adunării Naționale Constituante s-a încheiat cu un cuvânt festiv al episcopului ortodox Ioan I. Papp al Aradului, care accentua ideea potrivit căreia clerul și poporul sunt „una în cugete și simțiri, sunt una în dorințele și aspirațiunile naționale”[[20]](#footnote-20).

\*\*\*

Marea Unire a fost şi rămâne pagina cea mai strălucită a istoriei româneşti. Anul 1918 a fost un an providential. La 27 martie 1918 Basarabia – “lacrima neamului românesc” – revenea la patria mamă; la 28 noiembrie 1918 era rândul Bucovinei, pentru ca la 1 decembrie, la Alba Iulia, prin unirea Transilvaniei, Banatului, Crişanei şi Maramureşului cu România să se împlinească unul din dezideratele naţiunii române: desăvârşirea statului national unitar român. Măreţia acestui eveniment constă în faptul că desăvârşirea unităţii naţionale nu a fost opera nici unui om politic, a nici unui guvern, a nici unui partid; ea este fapta istorică a întregii naţiuni române, realizată într-un elan izvorât cu putere din adâncul conştiinţei unităţii neamului.

Din rândul însemnat de slujitori ai Bisericii româneşti – episcopi, vicari, consilieri, profesori de teologie şi preoţi de parohie, călugări – care s-au aflat în primele rânduri ale luptătorilor pentru unitate. De exemplu, pentru Transilvania amintim aici numele profesorilor teologi Nicolae Bălan (viitorul mitropolit) şi Silviu Dragomir de la Sibiu; la Caransebeş pe episcopal Miron Cristea, protopopul Andrei Ghidiu, teologul Petre Barbu sau secretarul eparhial Cornel Corneanu; la Oradea pe vicarul Roman Ciorogariu şi secretarul Aurelian Magieru; la Arad pe Ioan Papp; la Lugoj protopopul Gheorghe Popovici.

În curgerea vremii, slujitorii Bisericii ortodoxe româneşti s-au identificat mereu cu năzuinţele poporului nostru de dreptate socială, independenţă, libertate şi unitate naţională, au participat prin “cuvânt şi faptă” la marile evenimente din istoria neamului nostrum, înscriindu-şi numele cu litere de aur în “Cartea Vieţii” poporului roman. “În toate etapele importante ale luptei poporului pentru unitate naţională, pentru libertate şi independenţă, ca şi în viaţa defiecare zi a patriei – arată mitropolitul Nestor Vornicescu al Olteniei – ierarhia Bisericii noastre ortodoxe şi toţi slujitorii bisericeşti şi-au îndeplinit cu cinste rolul ce le revenea, s-au identificat cu aspiraţiile poporului, au sprijinit pe diferite căi, prin toate mijloacele specific, înfăptuirea acestor aspiraţii. Cu patriotică însufleţire şi cu creştinească osârdie au contribuit, prin cuvânt şi faptă, la realizarea celor mai înalte idealuri naţionale şi sociale, dovedind sfântă dăruire”[[21]](#footnote-21).

Ziua de 1 Decembrie 1918 a fost numită de mitropolitul Antonie Plămădeală „ziua bucuriei româneşti, împlinirea marelui vis, regăsirea tuturor românilor în vechile frontiere ale Daciei şi ale lui Mihai Viteazul, în România Mare, a cărei unitate, independenţă, libertate şi suveranitate se desăvârşise în vremea noastră, într-un avânt fără margini, cu însufleţire, cu dăruire, cu iubire sfântă pentru moştenirea primită şi cu hotărârea de a o lăsa urmaşilor şi mai frumoasă“.

Marea Unire de la 1 Decembrie 1918 a avut urmări pozitive pentru noul stat român întregit și pentru Biserica Ortodoxă Română. La 31 decembrie 1919, în scaunul vacant de mitropolit primat al României a fost ales episcopul Caransebeșului, Miron Cristea, care, în anul 1925, a devenit primul patriarh al Bisericii Ortodoxe Române, urmând apoi desfășurarea procesului de organizare unitară a Bisericii din întreaga Românie.

1. Pr. Dumitru Staniloae, *Între românism şi catolicism*, în „Telegraful român”, anul LXXVIII, nr. 86, 1930, p. 2. [↑](#footnote-ref-1)
2. <http://basilica.ro/2018-anul-omagial-al-unitatii-de-credinta-si-de-neam-si-anul-comemorativ-al-fauritorilor-marii-uniri-din-1918-2/> accesat 3 martie 2018. [↑](#footnote-ref-2)
3. <http://basilica.ro/2018-anul-omagial-al-unitatii-de-credinta-si-de-neam-si-anul-comemorativ-al-fauritorilor-marii-uniri-din-1918-2/> accesat astăzi 3 martie 2018. [↑](#footnote-ref-3)
4. <http://ziarullumina.ro/arhiereul-veniamin-pocitan-un-istoric-mai-putin-cunoscut-7017.html> accesat astazi 19 iunie 2018 [↑](#footnote-ref-4)
5. <http://www.slineamt.ro/apostolul/studii-si-sinteze/biserica-si-slujitorii-acesteia-in-primul-razboi-mondial/> accesat astazi 19 iunie 2018. [↑](#footnote-ref-5)
6. <http://www.slineamt.ro/apostolul/numarul-161/implicarea-clerului-in-savarsirea-marii-uniri/> accesat astazi 7 martie 2018. [↑](#footnote-ref-6)
7. <http://basilica.ro/rolul-bisericii-ortodoxe-romane-in-timpul-primului-razboi-mondial-1916-1918/> accesat astazi 19 iunie 2018 [↑](#footnote-ref-7)
8. *Ibidem* [↑](#footnote-ref-8)
9. Gheorghe Nicolescu, Gheorghe Dobrescu, Andrei Nicolescu, *Preoţi în lupta pentru făurirea României Mari (1916-1919)*, Editura Europa Nova, Bucureşti, 2000, p. 184. [↑](#footnote-ref-9)
10. <http://www.slineamt.ro/apostolul/studii-si-sinteze/biserica-si-slujitorii-acesteia-in-primul-razboi-mondial/> accesat astăzi 19 iunie 2018. [↑](#footnote-ref-10)
11. Pr. Mircea Păcurariu, *Istoria Bisericii Ortodoxe Române*, Editura *Basilica*, București, 2013, pp. 471-473. [↑](#footnote-ref-11)
12. *Istoria României. Transilvania*, vol. II, Editura George Bariţiu, Cluj-Napoca, 1997, p. 232. [↑](#footnote-ref-12)
13. <http://romanism.ro/istoria-mitropoliei-basarabiei/> accesat astăzi 18.06.2018. [↑](#footnote-ref-13)
14. Adrian Ignat*, op.cit.,* p. 259. [↑](#footnote-ref-14)
15. Arh. Mitropoliei Timişoara, fond. Episcopia Caransebeş, act. 14 apud Adrian Ignat, *Aportul Bisericii la Marea Unire de la 1 decembrie 1918*, Editura Universitară, Bucureşti, 2011, p. 264. [↑](#footnote-ref-15)
16. Gh. Neamţu, Activitatea Consiliului naţional român din Caransebeş, nov. 1918-aug. 1919. Amintiri. Documente, Caransebeş, 1927, p. 58 apud Adrian Ignat, op. cit. [↑](#footnote-ref-16)
17. *Pr.Prof. Mircea Păcurariu, Unitate şi continuitate în istoria poporului român, în „Glasul Bisericii”, 1979, nr. 11-12, p. 1186.* [↑](#footnote-ref-17)
18. <http://basilica.ro/2018-anul-omagial-al-unitatii-de-credinta-si-de-neam-si-anul-comemorativ-al-fauritorilor-marii-uniri-din-1918-2/> accesat astăzi 3 martie 2018. [↑](#footnote-ref-18)
19. <http://basilica.ro/biserica-si-marea-unire-1-decembrie-ziua-unitatii-nationale/> accesat astăzi 7 martie 2018. [↑](#footnote-ref-19)
20. <http://basilica.ro/2018-anul-omagial-al-unitatii-de-credinta-si-de-neam-si-anul-comemorativ-al-fauritorilor-marii-uniri-din-1918-2/> accesat astăzi 3 martie 2018. [↑](#footnote-ref-20)
21. Nestor Vornicescu, Arhiepiscop şi Mitropolit al Olteniei, *Desăvârşirea unităţii noastre naţionale – fundament al unităţii Bisericii străbune*, Editura Mitropoliei Olteniei, Craiova, 1988, p. 9. [↑](#footnote-ref-21)